Ny vontoatin’izao asa fikarohana izao, dia fampifanindranan-dalana ny fampianarana taranja malagasy amin’ny fanabeazana momba ny tontolo iainana. Amin’izany, ezahina mandrakariva ny hampiditra ny resaka momba ny tontolo iainana, araka izay azo atao, amin’ny asa fampianarana na eo amin’ny vontoatin-desona izany na eo amin’ny fitarihan-desona na eo amin’ny fitaovana ampiasaina hoenti-mampianatra. Endrika roa no mety isehoan’izany na ny fampianarana afototra amin’ny tontolo iainana, izany hoe lasa fitaovana enti-mampianatra ny tontolo iainana na ny hetsika fampianarana dia mamolavola ny beazina hikolo ny tontolo iainana. Olana telo lehibe no nezahina novahana tamin’izao asa fikarohana izao. Fampidirana ny tontolo iainana anaty fampianarana no tanjona. Iaraha-mahalala, fa olana iraisam-pirenena ny fahasimban’ny tontolo iainana ka ilana fanarenana haingana sy maharitra. Vokatr’izany, rehefa nojerena hoe hatraiza ao amin’ny fandaharam- pianarana ny anjara toerana nametrahana ny tontolo iainana dia tsikaritra fa misy ireo lohahevitra azo itrandrahana izany tontolo iainana izany ao anaty fandaharam-pianarana saingy mila halalinina izany raha tiana ho tratra ny tanjona. Tsapa manaraka izany, fa ny taranja malagasy dia toa taranja mitoka-monina tsy mifandray amin’ny hafa, izany hoe mikombona amin’ny tenany samy irery, amin’ny ankapobeny amin’ny fampianarana taranja malagasy dia izy irery ihany no teny ampisaina ary mazàna ny mpampianatra dia tsy dia mampiseho ny fifandraisan’ny taranja hafa indrindra ny teny hafa amin’ny fampianarana. Izy rahateo, tsy dia ampiasaina firy amin’ny taranja hafa satria amin’ny ankapobeny ny teny frantsay no teny enti-mampianatra. Tsy lavina anefa fa ny taranja malagasy dia afa-mivelatra amina taranja maro, amin’ny maha teny ibeazana ho an’ny malagasy azy fa ny mpampianatra indraindray no tsy dia mahay mitrandraka izany, araka ny tokony ho izy. Ilaina, araka izany ny fampifandraisan-taranja eo amin’ny fampianarana samihafa mba hampisy lanja ny taranja tsirairay avy. Mila mahafehy izany ny mpanabe tsirairay avy ara miara-miasa amina taranja hafa. Ambonin’izany, tsy dia misy fivoarana loatra eo amin’ny fitaovana enti- mampianatra fa amin’ny ankapobeny dia miainga amina lahatsoratra izany, araka ny fanadihadiana natao tamina mpampianatra vitsivitsy amina toeram-pampianarana samihafa miankina ny tsy miankina amin’ny fanjakana, ambanivohitra sy andrenivohitra toa lasa fahazarana fa tsy miaina sy iainana ny fampianarana ary lasa tsy dia mahaliana loatra. Mila fanovaovana, araka izany, araka izany ny fitaovazna enti- mampianatra mba tsy hahamonamonaina ny fampianarana sy hitrandrahana ny tsilontsaina ifotoran’ny fahalianan’ny beazina. Araka izany, lafin-javatra telo lehibe no nironan’izao asa fikarohana izao ny fitsikerana ny anjara toeran’ny tontolo iainana ao amin’ny taranja malagasy, araka ny fandaharam-pianarana, sy araka ny fampiharana izany eny anivon’ny sekoly, mba hahafaha-manatsara azy ; ny fanolorana hevitra mikasika ny fampianarana taranja malagasy mirindra amin’ny tontolo iainana, miainga amin’ny lahatsoratra, izay fitaovana mahazatra ny mpampianatra amin’ny ankapobeny ; tolo-kevitra mikasika ireo fitaovana enti-mampianatra hafa, mba hahafahana mampivelatra ny taranja malagasy amin’ny taranja hafa, sy mba hahafahana mitrandraka ny tsilontsaina ao amin’ny beazina. Rehefa nodinihina ny momba ny tontolo iainana sy ny filôzôfia malagasy mifaningotra amin’izany, dia hita, fa ny ankapobem-piainan’ny malagasy dia miankina amin’ny tontolo iainana avokoa ara-tsosialy, ara-toe-karena, ara-pitantanana, ara- panabeazana, ara-kolontsaina amam-pivavahana, hatramin’ny fandaminam-piainana amin’ny ankapobeny. Noho ny filana andavanandron’ny olona anefa, dia nihasimba tsikelikely izany tontolo iainana izany. Madagasikara rahateo, isan’ny tany mahantra, izay miankina betsaka amin’ny fitrandrahana ireo harena voajanahary ny ankapobem- piainany, saingy mitrandraka fotsiny, fa tsy mijery ny mety ho fiantraikan’izany any aoriana. Vokatr’izany, mihamikorosy fahana hatrany ny kalitaon’ny tontolo iainana. Rehefa nojerena indray, ny anjara toerana nomena na azo itrandrahana ny tontolo iainana ao anaty fandaharam-pianarana, izay nahitana, fa azo atao tsara ny mitrandraka ny tontolo iainana ao amin’ny taranja malagasy. Ankoatra ireo fandaharam- pianarana izay mijery manokana ny momba ny tontolo iainana, dia azo atao tsara koa ny mampifandray ny vontoatim-pampianarana hafa riba, literatiora , amin’ny tontolo iainana fa ny tanjona no mila amboarina ary ny vontoatin-desona no mila ampiana hifanaraka amin’izany tanjona apetraka izany. Farany, ny fanadihadiana natao tamina mpampianatra vitsivitsy namantarana ny anjara toerana nomena ny tontolo iainana rehefa mampianatra izy ireo. Tamin’izany no nahitana fa tsy manana anjara toerana firy ao amin’ny fampianarana ny tontolo iainana, ankoatra ny fandaharam-pianarana nitrandraka izany mivantana. Ny fitaovana enti- mampianatra indray amin’ny ankapobeny, dia lahatsoratra na angon-kevitra na